Návrh ROZHODNUTIE RADY o pozícii, ktorá sa má prijať v mene Európskej únie v Spoločnom výbore EHP k zmene protokolu 31 k Dohode o EHP o spolupráci v špecifických oblastiach mimo štyroch slobôd (Ochrana spotrebiteľa) /* COM/2014/0524 final - 2014/0242 (NLE) */





DÔVODOVÁ SPRÁVA 1. KONTEXT NÁVRHU S cieľom zabezpečiť potrebnú právnu istotu a homogénnosť vnútorného trhu má Spoločný výbor EHP začleniť všetky príslušné právne predpisy EÚ čo najskôr po ich prijatí do Dohody o EHP. V článku 78 Dohody o EHP sa stanovuje, že zmluvné strany posilňujú a rozširujú spoluprácu v rámci činností Únie okrem iného v oblasti ochrany spotrebiteľa. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Cieľom návrhu rozhodnutia Spoločného výboru EHP (pripojeného k návrhu rozhodnutia Rady) je zmeniť protokol 31 k Dohode o EHP o spolupráci v špecifických oblastiach mimo štyroch slobôd s cieľom rozšíriť spoluprácu zmluvných strán v oblasti ochrany spotrebiteľa. S cieľom rozšíriť spoluprácu zmluvných strán Dohody o EHP v tejto oblasti (od 1. januára 2014) je potrebné začleniť nariadenie Európskeho parlamentu a Rady (EÚ) č. 254/2014 z 26. februára 2014 o viacročnom programe Spotrebitelia na roky 2014 – 2020, ktorým sa zrušuje rozhodnutie č. 1926/2006/ES[1], do Dohody o EHP. Lichtenštajnsko sa vyníma z účasti na tomto programe a neprispieva finančne na tento program. 3. PRÁVNE PRVKY NÁVRHU Podľa článku 1 ods. 3 nariadenia Rady (ES) č. 2894/94 o opatreniach na vykonávanie Dohody o EHP Rada na základe návrhu Komisie prijme v mene Únie pozíciu k takýmto rozhodnutiam. Komisia predkladá Rade návrh rozhodnutia Spoločného výboru EHP, aby ho Rada prijala ako pozíciu Únie. Komisia dúfa, že tento návrh bude môcť Spoločnému výboru EHP predložiť pri najbližšej možnej príležitosti. V súlade s článkom 1 ods. 8 Protokolu 32 k Dohode o EHP by rozhodnutie Spoločného výboru EHP by malo slúžiť aj ako dohoda zmluvných strán o začatí spolupráce podľa nariadenia (EÚ) č. 254/2014 od 1. januára 2014, a to aj v prípade, keď k prijatiu tohto rozhodnutia Spoločného výboru EHP alebo k oznámeniu splnenia prípadných ústavných požiadaviek vzťahujúcich sa na toto rozhodnutie Spoločného výboru EHP dôjde až po 10. júli 2014. 2014/0242 (NLE) Návrh ROZHODNUTIE RADY o pozícii, ktorá sa má prijať v mene Európskej únie v Spoločnom výbore EHP k zmene protokolu 31 k Dohode o EHP o spolupráci v špecifických oblastiach mimo štyroch slobôd (Ochrana spotrebiteľa) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 169 v spojení s jej článkom 218 ods. 9, so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore[2], a najmä na jeho článok 1 ods. 3, so zreteľom na návrh Európskej komisie, keďže: (1) Dohoda o Európskom hospodárskom priestore[3] (ďalej len „Dohoda o EHP“) nadobudla platnosť 1. januára 1994. (2) V zmysle článku 98 Dohody o EHP sa na základe rozhodnutia Spoločného výboru EHP môže meniť, okrem iného, protokol 31 k tejto dohode (ďalej len „protokol 31“). (3) Protokol 31 obsahuje ustanovenia a opatrenia týkajúce sa spolupráce v špecifických oblastiach mimo štyroch slobôd. (4) Je vhodné rozšíriť spoluprácu zmluvných strán Dohody o EHP tak, aby zahŕňala nariadenie Európskeho parlamentu a Rady (EÚ) č. 254/2014[4]. (5) Je vhodné, aby sa účasť štátov EZVO na činnostiach vyplývajúcich z nariadenia (EÚ) č. 254/2014 začala od 1. januára 2014, a to aj v prípade, keď k prijatiu rozhodnutia Spoločného výboru EHP pripojeného k tomuto rozhodnutiu alebo k oznámeniu splnenia prípadných ústavných požiadaviek vzťahujúcich sa na toto rozhodnutie Spoločného výboru EHP dôjde až po 10. júli 2014. (6) Subjekty usadené v štátoch EZVO by mali byť oprávnené zúčastniť sa na činnostiach, ktoré sa začínajú pred nadobudnutím účinnosti rozhodnutia Spoločného výboru EHP pripojeného k tomuto rozhodnutiu. Náklady vzniknuté pri takýchto činnostiach, ktorých vykonávanie sa začína po 1. januári 2014, možno považovať za oprávnené za rovnakých podmienok ako v prípade nákladov vzniknutých subjektom so sídlom v členských štátoch EÚ za predpokladu, že rozhodnutie Spoločného výboru EHP nadobudne účinnosť pred koncom príslušnej akcie. (7) Protokol 31 by sa preto mal zodpovedajúcim spôsobom zmeniť. (8) Pozícia Únie v Spoločnom výbore EHP by preto mala byť založená na pripojenom návrhu rozhodnutia, PRIJALA TOTO ROZHODNUTIE: Článok 1 Pozícia, ktorá sa má prijať v mene Európskej únie v Spoločnom výbore EHP k navrhovanej zmene protokolu 31 k Dohode o EHP o spolupráci v špecifických oblastiach mimo štyroch slobôd, je založená na návrhu rozhodnutia Spoločného výboru EHP pripojenom k tomuto rozhodnutiu. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. EÚ L 84, 20.3.2014, s. 42. [2] Ú. v. ES L 305, 30.11.1994, s. 6. [3] Ú. v. ES L 1, 3.1.1994, s. 3. [4] Nariadenie Európskeho parlamentu a Rady (EÚ) č. 254/2014 z 26. februára 2014 o viacročnom programe Spotrebitelia na roky 2014 – 2020, ktorým sa zrušuje rozhodnutie č. 1926/2006/ES, (Ú. v. EÚ L 84, 20.3.2014, s. 42–56). PRÍLOHA ROZHODNUTIE SPOLOČNÉHO VÝBORU EHP č. …/2014 z …, ktorým sa mení protokol 31 k Dohode o EHP o spolupráci v špecifických oblastiach mimo štyroch slobôd SPOLOČNÝ VÝBOR EHP, so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej články 86 a 98, keďže: (1) Je vhodné rozšíriť spoluprácu zmluvných strán Dohody o EHP tak, aby zahŕňala nariadenie Európskeho parlamentu a Rady (EÚ) č. 254/2014 z 26. februára 2014 o viacročnom programe Spotrebitelia na roky 2014 – 2020, ktorým sa zrušuje rozhodnutie č. 1926/2006/ES[1]. (2) Je vhodné, aby sa účasť štátov EZVO na činnostiach vyplývajúcich z nariadenia (EÚ) č. 254/2014 začala od 1. januára 2014, a to aj v prípade, keď k prijatiu tohto rozhodnutia alebo k oznámeniu splnenia prípadných ústavných požiadaviek vzťahujúcich sa na toto rozhodnutie dôjde až po 10. júli 2014. (3) Subjekty usadené v štátoch EZVO by mali byť oprávnené zúčastniť sa na činnostiach, ktoré sa začínajú pred nadobudnutím účinnosti tohto rozhodnutia. Náklady vzniknuté pri takýchto činnostiach, ktorých vykonávanie sa začína po 1. januári 2014, možno považovať za oprávnené za rovnakých podmienok ako v prípade nákladov vzniknutých subjektom so sídlom v členských štátoch EÚ za predpokladu, že toto rozhodnutie nadobudne účinnosť pred koncom príslušného opatrenia. Protokol 31 k Dohode o EHP by sa mal preto zmeniť, aby sa umožnilo fungovanie tejto rozšírenej spolupráce od 1. januára 2014, PRIJAL TOTO ROZHODNUTIE: Článok 1 Článok 6 protokolu 31 k Dohode o EHP sa mení takto: 1. Za odsek 3a sa vkladá tento odsek: „3b. Štáty EZVO sa s účinnosťou od 1. januára 2014 zúčastňujú na tomto programe: - 32014 R 0254: Nariadenie Európskeho parlamentu a Rady (EÚ) č. 254/2014 z 26. februára 2014 o viacročnom programe Spotrebitelia na roky 2014 – 2020, ktorým sa zrušuje rozhodnutie č. 1926/2006/ES (Ú. v. EÚ L 84, 20.3.2014, s. 42). Náklady vzniknuté pri činnostiach, ktorých vykonávanie sa začne po 1. januári 2014, sa môžu považovať za oprávnené od začatia akcie podľa dohody o grante alebo rozhodnutia o grante za predpokladu, že rozhodnutie Spoločného výboru EHP č. .../2014 z(o) ... nadobudne účinnosť pred skončením príslušnej akcie. Lichtenštajnsko sa vyníma z účasti na tomto programe a neprispieva finančne na tento program.“ 2. Text odseku 4 sa nahrádza takto: „Štáty EZVO finančne prispievajú na činnosti uvedené v odsekoch 3, 3a a 3b v súlade s článkom 82 ods. 1 písm. a) dohody.“ 3. Text odseku 5 sa nahrádza takto: „Štáty EZVO sa od začiatku spolupráce v rámci činností uvedených v odsekoch 3, 3a a 3b v plnom rozsahu a bez hlasovacieho práva podieľajú na práci výborov ES a iných orgánov, ktoré Komisii ES pomáhajú pri riadení alebo rozvíjaní uvedených činností.“ Článok 2 Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP*. Uplatňuje sa od 1. januára 2014. Článok 3 Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie. V Bruseli Za Spoločný výbor EHP predseda tajomníci Spoločného výboru EHP [1] Ú. v. EÚ L 84, 20.3.2014, s. 42. * [Ústavné požiadavky neboli oznámené.] [Ústavné požiadavky boli oznámené.]